《兰陵王 渔父》
宋代·杨泽民

翠竿直。一叶扁舟漾碧。澄江上、几度啸日迎风，怡怡钓秋色。

渔乡共水国。都属沧浪傲客。烟波外，风笠雨蓑，才掷丝纶便千尺。

飘然去无迹。恣脚扣双船，帆挂轻席。盈钩香饵鱼争食。

更拨棹葭岸，放篙菱浦，才过新栅又旧驿。占江南江北。

堪恻。利名积。算纵有豪华，难比清寂。须知此乐天无极。

有一斗芳酒，数声横笛。芦花深夜，半醉里、任露滴。

作者简介：南宋乐安人。著有《和清真词》，时人合周邦彦、方千里词刻之，号三英集。作品有《瑞龙吟》、《琐窗寒》、《风流子 》、《渡江云》、《应天长 》、《荔枝香》、《还京乐》、《扫花游》、《玲珑四犯 》、《解连环》等。